ΓΡΑΠΤΗ ΕΡΩΤΗΣΗ E-1889/98

υποβολή: Frederik Willockx (PSE) και Philippe De Coene (PSE) προς την Επιτροπή

(16 Ιουνίου 1998)

Θέμα: Ευρωπαΐκό καθεστώς επιδοτήσεων γιά το σχολικό γάλα και την πρόληψη δημιουργίας αποβλήτων

Με βάση τον κανονισμό 1842/83(1) προβλέπονται επιδοτήσεις γιά τη διάθεση γάλακτος στους μαθητές των σχολείων. Οι επιδοτήσεις αυτές αποτελούν ένα αξιόλογο κίνητρο.

Ωστόσο, από μελέτη του προαναφερθέντος κανονισμού συνάγεται ότι το αποστειρωμένο πλήρες γάλα δεν επιδοτείται.Το γάλα αυτό διατίθεται σε γυάλινα μπουκάλια, αντίθετα με το επιδοτούμενο παστεριωμένο πλήρες γάλα UHT, το οποίο διατίθεται σχεδόν αποκλειστικά σε συσκευασία από χαρτόνι.

Το γεγονός ότι το αποστειρωμένο γάλα δεν επιδοτείται εμποδίζει πολλά σχολεία να στραφούν στη χρήση γυάλινων μπουκαλιών, με αποτέλεσμα να χάνεται η ευκαιρία γιά την πρόληψη της δημιουργίας αποβλήτων στην πράξη και γιά την καταπολέμηση της νοοτροπίας του "πετάματος".

Γιατί αποκλείεται το αποστειρωμένο γάλα από την κοινοτική ενίσχυση;

Δεν νομίζει η Επιτροπή ότι είναι σκόπιμο, στο πλαίσιο της πολιτικής γιά την πρόληψη της δημιουργίας αποβλήτων, να προσθέσει και το αποστειρωμένο γάλα στα γαλακτοκομικά προΐόντα που τυγχάνουν κοινοτικής ενίσχυσης στο πλαίσιο της ενίσχυσης των σχολείων;

Απάντηση του κ. Fischler εξ ονόματος της Επιτροπής

(15 Ιουλίου 1998)

Η Επιτροπή επιθυμεί να τονίσει ότι το αποστειρωμένο πλήρες γάλα ποτέ δεν είχε περιληφθεί στον κατάλογο των γαλακτοκομικών προϊόντων που δύνανται να λάβουν κοινοτική ενίσχυση στο πλαίσιο του προγράμματος διανομής γάλακτος στα σχολεία. Αυτό το κοινοτικό σύστημα υπάρχει από το 1997 και ο κανονισμός (ΕΟΚ) 1842/83 του Συμβουλίου της 30ης Ιουνίου 1983 για τη θέσπιση των γενικών κανόνων σχετικά με τη διάθεση γάλακτος και ορισμένων γαλακτοκομικών προϊόντων στους μαθητές σχολικών ιδρυμάτων απλώς επιβεβαίωσε τον κατάλογο των επιλέξιμων προϊόντων που εφαρμοζόταν πριν τη θέση του σε ισχύ.

Όσον αφορά τον αποκλεισμό του αποστειρωμένου πλήρους γάλακτος, η Επιτροπή δεν διαθέτει καμία ένδειξη η οποία μπορεί να εξηγήσει τις επιλογές οι οποίες έγιναν το 1997. Εντούτοις, πρέπει να τονιστεί το γεγονός ότι το αποστειρωμένο γάλα κατέχει ένα οριακό μερίδιο της αγοράς (5 % μόνο), το οποίο εξακολουθεί να συρρικνώνεται. Η εξέλιξη αυτή έχει σχέση χωρίς αμφιβολία με τα οργανοληπτικά χαρακτηριστικά αυτού του είδους γάλακτος τα οποία εκτιμώνται λιγότερο σε σύγκριση με τα οργανοληπτικά χαρακτηριστικά των άλλων ειδών γάλακτος κατανάλωσης τα οποία προσφέρονται στον καταναλωτή. Για τους λόγους αυτούς, είναι δύσκολο να γνωρίζει κανείς αν η ένταξη του αποστειρωμένου πλήρους γάλακτος στο πρόγραμμα του σχολικού γάλακτος θα ανταποκρινόταν σε μια πραγματική ζήτηση εκ μέρους των μαθητών.

Εξάλλου, πρέπει να τονιστεί ότι το παστεριωμένο γάλα διατίθεται ευρέως σε γιάλινες φιάλες και ότι ακόμα και το γάλα υπερυψηλής θερμοκρασίας (UHT) διατίθεται ολοένα και περισσότερο σε επαναχρησιμοποιούμενες συσκευασίες. Συνεπώς, η Επιτροπή κρίνει ότι είναι μάλλον λανθασμένος ο ισχυρισμός ότι το πρόγραμμα του σχολικού γάλακτος ενθαρρύνει, και μάλιστα υποχρεώνει, τα σχολεία να προσφέρουν γάλα σε συσκευασίας μιας χρήσης.

Η Επιτροπή παρακαλεί το Αξιότιμο Μέλος του Κοινοβουλίου να της αποστείλει αντίγραφο οποιονδήποτε συμπληρωματικών πληροφοριών που θα είχε στη διάθεσή του αναφορικά με τη μη διαθεσιμότητα στα σχολεία γάλακτος σε επαναχρησιμοποιούμενη συσκευασία.

(1) ΕΕ L 183, 7.7.1983, σελ. 1.